Tällaisia ovat avoimet työpaikat: Suurin osa pätkää tai osa-aikaista

Alle kolmannes huhtikuun lopun 46 000 avoimesta työpaikasta oli kokopäiväisiä ja kestoltaan yli vuoden.

Yhtenä Suomen hiukan piristyneen talouskasvun merkkinä on pidetty sitä, että julkisesta työnvälityksestä vastaavissa te-toimistoissa on avoimena aiempaa enemmän työpaikkoja.

Huhtikuun viimeisenä päivänä avoimia työpaikkoja oli 46 200, kun viime vuonna samaan aikaan niitä oli 45 500 ja toissa vuonna 42 800.

Kaikki työpaikat eivät luonnollisesti ole samasta puusta veistettyjä, vaan tarjolla olevien töiden työajat ja kestot vaihtelevat.

Taloussanomat pyysi työ- ja elinkeinoministeriöltä tiedot siitä, kuinka moni avoimista työpaikoista on kokopäiväisiä ja kestoltaan yli 12 kuukautta.

Tällaisia paikkoja oli huhtikuun lopussa 14 600 eli alle kolmannes kaikista avoimista paikoista.

Suurin osa työpaikoista on siis joko osa-aikatöitä, alle vuoden mittaisia pätkiä tai molempia.

Joukossa on myös melko paljon vuorotöitä, jotka lasketaan te-toimistojen luokituksessa omaksi kategoriakseen. Vuorotyöt voivat olla joko kokopäiväisiä tai osa-aikaisia.

Pitkiä kokopäiväpestejä tarjolla enemmän

Vaikka yli vuoden kestävät – usein siis vakituiset – kokopäivätyöt ovat edelleen vähemmistössä, ne ovat yleistyneet jonkin verran. Huhtikuun lopussa niitä oli tarjolla hieman enemmän kuin vuotta aiemmin ja selvästi enemmän kuin kaksi vuotta sitten.

Itse asiassa juuri kokopäiväisten, yli vuoden mittaisten avointen työpaikkojen määrän kasvu muutamalla tuhannella selittää koko avointen paikkojen määrän nousun kahden vuoden takaisesta.

Tästä huolimatta työllisyyttä on tänä vuonna nostanut nimenomaan se, että aiempaa useampi on osa-aikatöissä.

Pitkäaikaisia kokopäiväisiä avoimia työpaikkoja on tullut kahdessa vuodessa suhteessa eniten Uudellemaalle, Pirkanmaalle ja Pohjanmaalle.

Pohjanmaalle haetaan työntekijöitä etenkin veneenvalmistukseen, ja kaikkialla Suomessa on kysyntää esimerkiksi metallialalle ja rakentamiseen, käy ilmi Taloussanomien toukokuisesta selvityksestä.

Te-toimisto-kohtaiset luvut ovat hieman epätarkkoja siksi, että esimerkiksi Varsinais-Suomen te-toimistoon ilmoitettu työpaikka voi sijaita vaikkapa Pohjanmaalla.

(Sekä koko maan luvut että te-toimisto-kohtaiset luvut löytyvät jutun lopussa olevasta taulukosta.)

Onko avoimia työpaikkoja yhteensä yli 100 000?

Tässä artikkelissa esitetyt tiedot kuvaavat vain huhtikuun viimeisen päivän tilannetta. Avointen työpaikkojen määrä voi vaihdella paljon jopa päivittäin.

Vuoden ensimmäisellä neljänneksellä avoimia työpaikkoja on tyypillisesti keskimääräistä enemmän, koska yritykset hakevat kesätyöntekijöitä.

Tämän vuoksi avoimia paikkoja oli helmikuun lopussa 64 000 ja huhtikuun lopussa vain runsaat 46 000.

Kaikki avoimet työpaikat eivät näy työ- ja elinkeinoministeriön tilastoissa.

Ministeriön toissa vuonna teettämän kyselytutkimuksen mukaan alle puolet työnantajista käyttää te-toimistojen palveluita rekrytointiin.

Elinkeinoelämän keskusliitto EK laskee tämän perusteella, että Suomessa on yli 100 000 avointa työpaikkaa.

EK:n laskutapa on kuitenkin hatara, sillä te-toimistojen palveluita käyttävien määrä on eri asia kuin avointen työpaikkojen määrä.

Osa ministeriön kyselyyn vastanneista kielteisesti vastanneista työnantajista voi olla pieniä yrityksiä, jotka eivät välttämättä laita paikkoja lainkaan avoimeen hakuun tai ylipäätään rekrytoi työntekijöitä.

Vastaavasti te-toimistojen julkisia hakuja hyödyntävät yhä lukuisat suuret työnantajat, jotka myös palkkaavat keskimääräistä enemmän työntekijöitä.

Varmaa tietoa koko Suomen avointen työpaikkojen määrästä ei ole kenelläkään.